Finn Hodt

Finn Einar Hodt (1919–2016) var en norsk skøyteløper og senere skøytetrener som representerte Drammens Skøiteklub. Han satte uoffisiell junior-verdensrekord på 500 meter skøyter på Marienlyst i 1938. 

Under andre verdenskrig var Hodt en av få norske kjente toppidrettsutøvere som brøt idrettsstreiken. Han fikk dom for landssvik etter krigen, sonet sin straff og var utestengt fra idrett til og med 1950. Videre ble han nektet plass i den norske OL-troppen i 1952 pga dommen. Sportslig kvalifiserte han, og skøyteforbundet innstilte ham til deltakelse; men OL-komiteen stemte dette ned med 23 mot 2 stemmer. Tyskland på sin side, som var utestengt fra deltakelse i 1948, fikk delta igjen i 1952.Reidar Sollie: «Dette er også OL», Dagsavisen 7. februar 2026

I 1950-årene var han en av Norges beste skøytesprintere. Han fikk gullmedalje under norgesmesterskapene i allround på 500 meterdistansen fem ganger, senest i 1957. Tre ganger fikk han bronse sammenlagt i NM. I EM 1953 ble han nr. 2 på 500 meter etter finske Toivo Salonen og i EM 1954 nr. 3 etter sovjetrussiske Jevgenij Grisjin og igjen bak finske Salonen. I VM 1954 ble han nr. 4 på 500 meter. Han deltok i vinter-OL i Cortina d'Ampezzo i 1956 hvor han fikk en delt 13. plass på 500 meter.

Etter at Hodt avsluttet sin aktive karriere i 1960, tok han trenerkurs og ble trener i Norges Skøyteforbund. I midten av 1960-årene var han trener for verdens beste klubbtrio: Fred Anton Maier, Roar Grønvold og Bjørn Tveter. Maier vant EM-, VM- og OL-gull i 1968. Hodt trente Drammen Skøiteklubs egen Sten Stensen til VM-tittel i 1974, EM-tittel i 1975 og OL-gull i 1976. Han gjorde comeback i 1988 i skøytelandslagets trenerteam med Hans Trygve Kristiansen og var med frem til 1994, en periode som blant annet ga to OL-gull i Albertville i 1992 og kulminerte med Koss' tre OL-gull i Vikingskipet i Hamar.

Hodt mottok NSFs gullmerke i 1992. For Drammens Skøiteklub (DSK) var han i flere perioder styreleder og trener, samt at han var æresmedlem i DSK.
 Personlige rekorder 
 Distanse  Tid  Dato  Sted  Bane  Løp   500 m  42,3  11. februar 1940   Bergen  Møhlenpris idrettsplass  Nasjonalt skøyteløp 1940 1 000 m  1.31,5  27. februar 1944   Hamar  Hamar stadion  Nasjonalt løp 1944 1 500 m  2.17,0  20. januar 1956   Davos  Davos Eisstadion  Internasjonalt løp 1956 3 000 m  4.59,3  24. januar 1959   Oslo  Bislett stadion  Landskamp – 1959 5 000 m  8.31,7  17. februar 1954   Drammen  Marienlyst stadion  Internasjonalt løp 1954 10 000 m  17.36,8  21. februar 1954   Trondheim  Øya stadion  Internasjonalt løp 1954

 Referanser 

 Eksterne lenker 

 Profil som  Finn Hodt (OL-resultat) og som  Finn Einar Hodt (Internasjonale sammenlagtmesterskaps-resultater) på The-Sports.org (noen resultater)
 Finn Hodt fyller 95 år Gratulasjonsartikkel på Norges Skøyteforbunds sider.
 Norges lengstlevende skøyteløper er død - og 9. april døde Finn Hodt på Skøyter 15.46.6

Kategori:Norske skøyteløpere
Kategori:Norske skøytetrenere
Kategori:Deltakere for Norge under Vinter-OL 1956
Kategori:Skøyteløpere under Vinter-OL 1956
Kategori:Deltakere for Norge i allround-VM på skøyter
Kategori:Skøyteløpere for Drammens Skøiteklub
Kategori:Personer fra Drammen kommune
Kategori:Artikler i skøytesportprosjektet